NACRT ODLUKE
Na temelju članka 35. stavaka 2. i 8. i članka 391. Zakona o vlasništvu i drugim stvarnim pravima ("Narodne novine" broj 91/96., 68/98., 137/99., 22/00., 73/00., 114/01., 79/06., 141/06., 146/08., 38/09., 153/09., 43/12., 152/14., 81/15., 94/17. i 52/25.), članka 35. Zakona o lokalnoj i područnoj (regionalnoj) samoupravi („Narodne novine“ broj 33/2001, 60/2001, 129/2005, 109/2007, 36/2009, 125/2008, 36/2009, 150/2011, 144/2012, 123/2017, 98/2019, 144/2020) i članka 37. Statuta Koprivničko-križevačke županije ("Službeni glasnik Koprivničko-križevačke županije" broj 7/13., 14/13., 9/15., 11/15.-pročišćeni tekst, 2/18., 3/18.-pročišćeni tekst, 4/20., 25/20., 3/21. i 4/21.-pročišćeni tekst) Županijska skupština Koprivničko- križevačke županije na ___ sjednici održanoj _________ studenog 2026. godine donijela je

ODLUKU 
o dopunama Odluke o načinu raspolaganja, 
korištenja i upravljanja nekretninama i vrijednosnim papirima u vlasništvu Koprivničko-križevačke županije

Članak 1.

U Odluci o načinu raspolaganja, korištenja i upravljanja nekretninama i vrijednosnim papirima u vlasništvu Koprivničko-križevačke županije („Službeni glasnik“ broj 15/14.) iza članka 32. dodaju se članci 32.a do 32.d koji glase:

„Članak 32.a

Nekretnine u vlasništvu Županije (u daljnjem tekstu: nekretnine) mogu se dati na uporabu bez naknade i bez provedbe javnog natječaja, na određeno ili neodređeno vrijeme i to proračunskim korisnicima Županije, kao i tijelima državne uprave i drugim tijelima koja su proračunski korisnici državnog proračuna Republike Hrvatske, ustanovama i pravnim osobama čiji je osnivač Županija, Republika Hrvatska ili jedinica lokalne samouprave za potrebe rada odnosno obavljanja poslova iz njihove nadležnosti te pravnim osobama koje se osnivaju na temelju posebnog zakona, a obavljaju poslove od općeg društvenog interesa za Županiju (u daljnjem tekstu: korisnik).
Odluku o davanju nekretnine na uporabu donosi Županijska skupština, na temelju prethodno podnesenog obrazloženog zahtjeva korisnika.
Na temelju odluke iz stavka 2. ovog članka, Župan i korisnik sklopit će ugovor o uporabi nekretnine (u daljnjem tekstu: ugovor) koji se primjenjuje od dana primopredaje nekretnine.

Članak 32.b

Sklapanjem ugovora korisnik postaje obveznik investicijskog i redovitog održavanja nekretnine te je dužan plaćati sve režijske troškove, komunalnu naknadu, naknadu za uređenje voda i sve druge obveze, osim ako odredbama ugovora i posebnim propisima nije drukčije određeno.
Ako je nekretnina dana na uporabu dvama ili većem broju korisnika, troškove iz stavka 1. ovog članka koji se mogu zasebno utvrditi korisnici snose prema stvarnoj potrošnji, a one koji se ne mogu zasebno utvrditi i zajedničke troškove razmjerno površini nekretnine koja im je dana na uporabu, osim ako odredbama ugovora nije drukčije određeno.
Korisnik je dužan, do 15. listopada 2026. godine dostaviti Županiji Plan upravljanja nekretninom za nerednu godinu, a do 31. siječnja tekuće godine za prethodnu godinu dostaviti Izvješće o izvršenju Plana upravljanja nekretninom koja mu je dana na uporabu, u skladu s odredbama ugovora.
 
Članak 32.c
Korisnici kojima je nekretnina dana na uporabu ne mogu nekretninu ili dio nekretnine dati na uporabu trećoj osobi, niti na bilo koji drugi način raspolagati istom.

Članak 32.d

Odredbe članaka 32.a do 32.c ove Odluke na odgovarajući se način mogu primjenjivati i na nekretnine u vlasništvu pravnih osoba u isključivom ili pretežitom vlasništvu Županije kao i pravnih osoba kojima je Županija osnivač ili nositelj osnivačkih prava, osim ako posebnim zakonom ili općim aktom tih pravnih osoba nije drukčije određeno.“.

Članak 2.

Ova Odluka objavit će se u „Službenom glasniku Koprivničko-križevačke županije“, a stupa na snagu osmog dana od dana objave.

